钦定古今图书集成/明伦汇编/家范典/第057卷 > 《刘熙释名》 > 《昏义》
## 钦定古今图书集成/明伦汇编/家范典/第057卷 > 《刘熙释名》 > 《昏义》

夙兴，妇沐浴以俟见。质明，赞见妇于舅姑。妇执笲枣
栗段修以见。赞醴妇，妇祭脯醢，祭醴，成妇礼也。舅姑
入室，妇以特豚馈，明妇顺也。

〈陈注〉“质明”，昏礼之次日，正明之时也。赞，相礼之人也。笲之为器似筥，以竹或苇为之，衣以青缯，以盛此枣栗段修之贽。修，脯也。加姜桂治之曰“段修。”“赞醴妇”者，妇席于户牖间，赞者酌醴置席前，妇于席西东面拜受，赞者西阶上北面拜送，又拜荐脯醢祭醴，席左执觯，右祭脯醢讫，以柶祭醴三，是祭脯醢、祭醴者，所以成其为妇之礼也。舅姑入于室，妇盥馈特豚，合升而分载之，左胖载之舅俎，右胖载之姑俎，无鱼，腊无稷。舅姑并席于奥，东面南上，馔亦如之。此明其为妇之孝顺也。〈大全〉蓝田吕氏曰：“妇人从夫，与夫同体者也。夫之所事，妇亦事之；夫之所养，妇亦养之。故妇之于舅姑，犹子之于父母也。夙兴沐浴执笲以见舅姑，舅姑醴妇，妇祭脯醢，祭醴，明敬事自此始矣，故曰成妇礼也。舅姑入于室，妇以特豚馈赞成祭，卒食，一酳彻席，妇馂，明共养自此始矣，故曰明妇顺也。”

厥明，舅姑共飨妇以一献之礼，奠酬。舅姑先降自西
阶，妇降自阼阶，以著代也。

〈陈注〉“厥明”，昏礼之又明日也。《昏礼》注云：“舅姑共飨妇者，舅献爵，姑荐脯醢。”又云：“舅洗于南洗，洗爵以献妇也。姑洗于北洗，洗爵以酬妇也。”贾疏云：“舅献姑酬，共成一献，仍无妨姑荐脯醢。”此说是也。但妇酢舅，更爵自荐，又云“奠酬”，酬酢皆不言处，所以例推之，舅姑之位，当如妇见，舅席于阼，姑席于房外，而妇行更爵自荐及奠献之礼。《欤疏》曰：“舅酌酒于阼阶献妇，妇西阶上拜受，即席祭荐，祭酒毕，于西阶上北面卒爵，妇酢舅，舅于阼阶上受酢，饮毕乃酬。妇更爵，先自饮毕，更酌酒以酬姑，姑受爵，奠于荐左，不举爵，正礼毕也，降阶，各还燕寝也。”方氏曰：“阼者，主人之阶。子之代父将以为主于外，妇之代姑将以为主于内，故”此与《冠礼》并言著代也。石梁王氏曰：“此皆为冢妇也。”今按：此一节难晓，《仪礼图》亦不详明，阙之以俟知者。〈大全〉蓝田吕氏曰：“父老则传之子，姑老则传之妇。故《冠礼》子始冠，著其代父之意焉；《昏礼》妇始见，著其代姑之意焉。明所以冠、所以昏者，其责在是也，故曰以著代。”

成《妇礼》，明妇顺，又申之以著代，所以重责妇顺焉也。
妇顺者，顺于舅姑，和于室人，而后当于夫，以成丝麻
布帛之事，以审守委积盖藏。是故妇顺备而后内和
理，内和理而后家可长久也，故圣王重之。

〈陈注〉方氏曰：“于舅姑言顺，于室人言和者，盖上下相从谓之顺，顺则不逆；可否相济谓之和，和则不同。舅姑之礼至隆也，故可顺而不可逆，室人之礼相敌也，故虽和而不必同，兹其别欤！”〈大全〉马氏曰：“责妇顺以顺舅姑为至重。顺舅姑而不能和于室人，则不顺乎舅姑矣；和于室人而不能当于夫，则不和于室人矣；当于夫而不能审积盖藏，则不当于夫矣。数者无不备，然后可以尽妇顺之道也。和于室人，如《诗》所谓‘宜其家人者是也；当于夫者，如《孟子》所谓‘无违夫子’是也。以成丝麻布帛，可以无寒也；以’”审守委积盖藏，则在中馈，可以无饥也。不惟可以不饥不寒，而大可以供祭祀之羞服矣。妇顺备而后内和理，和则有礼，理则有义，有礼义则家可长久。圣人重之者，重其有礼义也。

==仪礼==